M. Dzurinda, predseda vlády SR: (2003-02-27):
Pripomínam vám, že kľúčovým nástrojom vlády na boj proti korupcii je Národný program boja proti korupcii. Jeho základnými piliermi sú eliminácia miest možného vzniku korupcie, zvýšenie rizika korupcie a napokon zvýšenie citlivosti verejnosti na tento negatívny fenomén. Po spustení tohto programu sme zaznamenali obrat v dovtedajšom negatívnom trende zhoršovania a dokonca aj čiastočné zlepšenie skóre v indexe vnímania korupcie, takzvaný CPI, ktorý je indikátorom rozšírenia a miery korupcie po celom svete a ktorý pravidelne zverejňuje napríklad Transparency International. Tento index CPI vyjadruje stupeň korupcie tak, ako ho vnímajú respondenti výskumov organizovaných renomovanými medzinárodnými inštitúciami. A pritom iné výskumy takýchto inštitúcií potvrdzujú, že naši ľudia majú viac, než iní sklon vnímať realitu v čiernych farbách. Jeden takýto prieskum bol zhodou okolností publikovaný minulý týždeň. Dôležité je povedať, že aj napriek tomu je v tomto hodnotení Slovensko na úrovni okolitých krajín Česka, Poľska, Maďarska. Samozrejme, nie sme a dlho nebudeme spokojní, ale nie sme ani žiadna výnimka v rade porovnateľných krajín a ukazuje sa tiež, že na rozdiel od niektorých porovnateľných krajín sa celkový trend na Slovensku zlepšuje. Podľa základných ukazovateľov vnímania korupcie má miera rozšírenosti korupcie na Slovensku klesajúcu tendenciu. A toto považujem za kľúčové. Výrazne pozitívne možno hodnotiť pokles vnímania korupcie v privatizačnom procese, bankovom sektore a v oblasti podnikania. K prijatým opatreniam zaraďujeme makroekonomickú stabilizáciu, reštrukturalizáciu podnikového a bankového sektora, zákon o konkurze a vyrovnaní, zákon o verejnom obstarávaní, reformu záložného práva a daňovú reformu. Nový model udeľovania dovozných a vývozných licencií, ktorý ruší automatické licencie a zavádza aukčný spôsob predaja týchto licencií. Ďalej, opatrenia na zlepšenie činnosti katastrálnych úradov, reforma administratívneho riadenia a financovania. Nechcem hovoriť dlho, aby bol priestor aj na ďalšie otázky, ale uvediem aspoň niektoré ďalšie oblasti, ktoré potvrdia trend, o ktorom som sa zmienil. Relatívne mierny pokles korupcie sa dosiahol na daňových úradoch, na úradoch práce a na živnostenských úradoch. Vnímanie korupcie je vysoké v sektoroch zväčša autonómnych voči štátnej správe. Zhoršenie, a to treba tiež povedať otvorene, zaznamenali súdy, polícia a školstvo. Aj v tejto kategórii sú však aj určité dobré trendy. Vláda schválila podstatné sprísnenie trestov za podplácanie a úplatkárstvo. Súdny manažment zrýchľuje súdne konanie a znemožňuje komukoľvek samostatne si prideliť vec. Parlament schválil zákon o ombudsmanovi a Súdnej rade ako nezávislom orgáne súdnictva. A dnes je v rukách súdnictva, sudcov, ako využijú svoju nezávislosť. Či ju využijú, alebo predovšetkým, či ju využijú na boj proti korupcii. Chcem len pripomenúť, pán poslanec, že pred niekoľkými mesiacmi sme vám predložili programové vyhlásenie vlády a vy veľmi dobre viete, že boj s korupciou je v tomto dokumente prierezovým zámerom, že je to jedna z našich rozhodujúcich priorít. Opýtali ste sa, čo nazývam bojom s korupciou? Takže mi dovoľte pripomenúť aspoň heslovito niektoré zámery našej vlády. Pripravujeme zákon o lobingu. Bude komplexnou právnou úpravou účasti záujmových skupín na rozhodovacej činnosti orgánov verejnej moci. Pripravili sme zákon o konflikte záujmov, ktorý podstatne sprísňuje celý režim konfliktu záujmov. Otvoríme otázku financovania politických strán. Dobre viete, že o tejto otázke sa diskutovalo pred voľbami a podľa môjho osobného názoru potrebujeme transparentnejšie pravidlá a sám som niektoré názory na túto vec už v minulosti tlmočil. V medzirezortnom pripomienkovom konaní je už zákon o špeciálnom prokurátorovi, ktorý by mal zriadiť jednak úrad špeciálneho prokurátora ako osobitnú súčasť generálnej prokuratúry s pôsobnosťou po celom území Slovenskej republiky, ale aj špeciálny súd so sídlom v Bratislave. Dostanete tento zákon na prerokúvanie o niekoľko dní. Bude to vážny nástroj a je vo vašich rukách, nakoľko bude aj účinný. Ďalej budeme pokračovať v implementácii licenčnej politiky. Zaviazali sme sa zaviesť princíp nulovej tolerancie pri všetkých právnických profesiách. Pri právoplatnom odsúdení za trestný čin korupcie by odsúdená osoba nemohla nadobudnúť bezúhonnosť zahladením odsúdenia. Výrazne protikorupčný efekt má aj spomínaný súdny manažment. V oblasti boja proti hospodárskej korupcii chce vláda dopracovať systém zameraný na kontrolu používania verejných prostriedkov, teda aj prostriedkov z fondov Európskej únie. V oblasti štátnej pomoci je cieľom vlády zaviesť register prijímateľov tejto pomoci, pomoci Európskej únie prostredníctvom rôznych fondov. V oblasti zdravotníctva bude vláda venovať zvýšenú pozornosť opatreniam na znižovanie miery korupcie. Napríklad spoluúčasť občana na úhrade niektorých úkonov alebo zdravotníckych služieb. Vláda navrhne aj nový systém transparentného financovania mediálneho prostredia. Vážený pán poslanec, vo svojej odpovedi chcem naznačiť, že boj s korupciou považujeme za prioritu, že vieme, ktoré rozhodnutia na strane vlády je potrebné urobiť a že ich aj urobíme. Som zástancom úprimného a pravdivého boja s korupciou. Pre mňa je pravdivým bojom s korupciou poctivosť aj v tom, ako o korupcii hovoríme, aby sme ju ani nepreceňovali, aby sme nedemobilizovali samých seba. Samozrejme, aby sme ju ani nepodceňovali, čo znamená konať konkrétne, prijímať konkrétne rozhodnutia. Tí, ktorí vedia o korupcii, ktorí majú dôkazy, musia konať smerom k orgánom činným v trestnom konaní. A tí, ktorí máme v rukách systémové nástroje, teda vláda, ale aj vy, pán poslanec, by sme mali zlepšovať systém ako-taký. Pán predseda, skončil som.